Det kunne være endt rigtig galt for en 20-årig mand fra Aalborg, da han kort efter midnat natten til søndag faldt i søvn med en tændt cigaret. Det fortæller vagtchef hos Nordjyllands Politi, Bruno Brix. Den unge mand lå og sov på en sofa i en lejlighed på Kastetvej i Aalborg. Han var beruset og faldt i søvn med en tændt cigaret i munden. Den tabte han, og så satte cigaretten ild til en pude og et tæppe. En person i en nabolejlighed opdagede ilden. Naboen fik vækket den sovende mand og reddet ham ud i tide, før flammerne rigtig nåede at få fat. Desuden tilkaldte naboen brandvæsenet, så det kunne slukke ilden, inden den bredte sig. På grund af den hurtige indsats fra naboen slap den 20-årige mand for skader.

Opsummering:
En hurtig indsats fra en nabo reddede en ung mand fra ildebrand.